हाथरस। आईएमए की देशव्यापी हड़ताल के तहत सोमवार को जिले के भी प्राइवेट डॉक्टर हड़ताल पर रहे। इस कारण नर्सिंग होम, पैथोलॉजी, एक्स-रे एवं अल्ट्रासाउंड सेंटर बंद रहे। इस कारण पूरे जिले की स्वास्थ्य सेवाएं चरमरा कर रह गईं। मरीज और उनके तीमारदार इलाज के लिए इधर से उधर भटकते रहे। उधर, हड़ताली डॉक्टरों ने डीएम को एक ज्ञापन भी सौंपा। इंडियन मेडिकल एसोसिएशन इंडिया के आह्वान पर चिकित्सकों ने प्रधानमंत्री के नाम डीएम को सौंपे ज्ञापन में कहा कि क्लीनिकल इस्टेबलिशमेंट एक्ट 2010 और नेशनल काउसिंल फॉर ह्यूमन रिर्सोस इन हेल्थ बिल 2011 के लागू के लागू होते ही दृढ़ रूप से स्थापित राष्ट्रीय स्वास्थ्य सेवाओं को बेहद नुकसान होगा, जबकि बहुराष्ट्रीय कंपनियों को फायदा होगा। गरीबी से त्रस्त भारत की जनता पर स्वास्थ्य सेवा के लिए अतिरिक्त महंगाई का बोझ बढ़ेगा। देश में सुयोग्य और कुशल चिकित्सकों का अभाव बढ़ जाएगा। चिकित्सा सेवाओं पर राजनीतिज्ञ और नौकरशाहों का नियंत्रण बढ़ जाएगा। यही नहीं, यह एक्ट चिकित्सक और मरीजों के बीच पारस्परिक संबंधों में जहर घोलने का भी काम करेगा। ज्ञापन के बाद चिकित्सकों ने प्रदर्शन भी किया। इस हड़ताल से मरीजों और उनके तीमारदारों को काफी असुविधा का सामना करना पड़ा। मरीज व उनके तीमारदार दिनभर इधर से उधर भटकते रहे।